34-åring åpnet ild på tysk nattklubb
Den 34 år gamle gjerningsmannen ble skutt av politiet og døde kort tid etter av skadene. Mannens motiv er ikke kjent, men ifølge politiet tyder alt på at han handlet alene. BBC skriver at gjerningsmannen er irakisk statsborger, men ikke asylsøker. Tilstanden til de fire som ble såret i skytingen, blir betegnet som alvorlig, men ikke livstruende. Den ene av dem er en politimann. Ifølge Südwestrundfunk (SWR) benyttet gjerningsmannen pistol under skytingen, men det er uklart om ofrene var tilfeldige. Store politistyrker rykket ut da meldingen om skyting kom i 4.30-tiden natt til søndag. Ettersom det først var uklart om gjerningsmannen handlet alene, ble også spesialstyrken og helikopter satt inn. I 8-tiden søndag morgen opplyste politiet at situasjonen var under kontroll.
Én person ble drept og fire ble såret da en mann åpnet ild på en nattklubb i Konstanz i Baden-Württemberg helt sør i Tyskland natt til søndag.